Мы махуэхэм
Мэлыжьыхьым и 1, щэбэт
Къуалэбзухэм я дунейпсо махуэщ
Ауанымрэ дыхьэшхэнымрэ я махуэщ. Ар щагъэлъапIэ УФ-м, апхуэдэуи СНГ-м, Прибалтикэм хыхьэ къэралхэм, США-м, Канадэм, Инджылызым, Финляндием, Испанием.
Иран Ислъам Республикэм и къэралыгъуэм и махуэщ
1748 гъэм урым къалэ Помпея къыщIэтIыкIыжын щIадзащ. Везувий вулканым ди эрэм и 79 гъэм къибыргъукIын щыщIидзам кърихуа пшахъуэмрэ сахуэмрэ а къалэр зэрыщыту щIаIубат.
1778 гъэм США-м и долларым и дамыгъэр къагупсысащ. Нью-Орлеан щыщ хьэрычэтыщIэ Полок Оливерт абы и сурэтыр зыщIар.
1920 гъэм къызэрагъэпэщащ Литвам и хъыбарегъащIэ IуэхущIапIэр — иджы ЭЛЬТА агентствэр.
1931 гъэм Симферополь къыщызэIуахащ Кърым медицинэ институтыр. Иджыпсту ар Вернадскэм и цIэр зезыхьэ Кърым федеральнэ университетым хыхьэ медицинэ академиерщ.
1938 гъэм Швейцарием утыку къыщрахьащ бгъэткIу хъу кофер.
1956 гъэм Берлин (ФРГ) къыщызэрагъэпэщащ Германием и федеральнэ тIасхъэщIэх IуэхущIапIэр.
1995 гъэм лэжьэн щIидзащ «Урысей жылагъуэ телевидение» каналым. Иджы абы зэреджэр «Япэ каналщ».
2009 гъэм Албаниемрэ Хорватиемрэ НАТО-м хыхьащ.
Урыс тхакIуэшхуэ, дунейпсо литературэм и классик Гоголь Николай къызэралъхурэ илъэс 208-рэ ирокъу.
Германием и къэрал къулыкъущIэ, а къэралым и япэ канцлеру щыта Отто фон Бисмарк къызэралъхурэ илъэс 202-рэ ирокъу. И ткIиягъым щхьэкIэ абы «гъущIым къыхэщIыкIа канцлер» хужаIэу щытащ.
Урыс композитор цIэрыIуэ, пианист, дирижёр Рахманинов Сергей къызэралъхурэ илъэси 144-рэ ирокъу.
Совет авиаконструктор, СССР-м щIэныгъэхэмкIэ и академием и академикыу щыта, Социалист Лэжьыгъэм и ЛIыхъужь, «Як» кхъухьлъатэ цIэрыIуэр езыгъэщIа, Сталиным и цIэр зезыхьэ саугъэтыр хэнейрэ, Лениным и саугъэтыр, СССР-м и Къэрал саугъэтыр зрата Яковлев Александр къызэралъхурэ илъэси 111-рэ ирокъу.
Тележурналист, Урысей телевиденэм и академием и япэ президенту щыта Познер Владимир и ныбжьыр илъэс 83-рэ ирокъу.
УэрэджыIакIуэ, Адыгэ Республикэм и цIыхубэ артисткэ, УФ-м щIыхь зиIэ и артисткэ Щауэжь Розэ къыщалъхуа махуэщ.
КъШР-м и цIыхубэ дохутыр, жылагъуэ лэжьакIуэ Тэмазэ Анатолэ и ныбжьыр илъэс 74-рэ ирокъу.
ЩоджэнцIыкIу Алий и цIэр зезыхьэ Къэбэрдей къэрал драмэ театрым и актрисэ, Адыгэ Республикэмрэ КъБР-мрэ щIыхь зиIэ я артисткэ КIуэкIуэ Елизаветэ къыщалъхуа махуэщ.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градуси 9 — 12, жэщым градуси 4 — 5 щыхъунущ.
Мэлыжьыхьым и 2, тхьэмахуэ
Сабий тхылъым и дунейпсо махуэщ
Белоруссиемрэ Урысеймрэ я лъэпкъхэм я зэкъуэтыныгъэм и махуэщ
1698 гъэм Пётр Езанэр инджылыз парламентым и зэIущIэм щIэсащ. Къэралым и пащтыхьри къызрихьэлIа а зэхуэсым депутатхэр щытепсэлъыхьат щIым налог зэрытралъхьэ хабзэм.
1792 гъэм США-м къыщызэрагъэпэщащ ахъшэ щащI я япэ IуэхущIапIэр.
1833 гъэм дунейм къытехьащ Пушкин Александр и «Евгений Онегин» романыр зэрыт тхылъыр.
1906 гъэм Урысейм и япэ Къэрал Думэм и депутатхэр хахащ.
1911 гъэм Цагъуэ Нурий Истам- был адыгэбзэкIэ къыщыдигъэкIащ «Гъуазэ» газетым и япэ номерыр.
1948 гъэм КIэрашэ Тембот СССР-м и Къэрал саугъэтыр къратащ.
Данием щыщ усакIуэ, тхакIуэ, таурыхъ телъыджэ куэд зи къалэмыпэм къыпыкIа Андерсен Ганс Христиан къызэралъхурэ илъэс 212-рэ ирокъу.
Франджы тхакIуэ-романист Золя Эмиль къызэралъхурэ илъэси 177-рэ ирокъу.
Совет джаз музыкант, дирижёр, композитор, РСФСР-м и цIыхубэ артист Лундстрем Олег къызэралъхурэ илъэси 101-рэ ирокъу.
Циркым и артист, хьэкIэкхъуэкIэ- хэр зыгъасэу щыта, РСФСР-м и цIыхубэ артист Запашный Вальтер къызэралъхурэ илъэс 89-рэ ирокъу.
Журналист, УФ-м щэнхабзэмкIэ щIыхь зиIэ и лэжьакIуэ АфIэунэ Раисэ къызэралъхурэ илъэс 85-рэ ирокъу.
Социалист Лэжьыгъэм и ЛIыхъужь, Урысей Федерацэм щIыхь зиIэ и механизатор Дадэ ХьэмытIэ къызэралъхурэ илъэс 80 ирокъу.
БзэщIэныгъэлI, филологие щIэныгъэхэм я доктор Абдокъуэ Iэуес къызэралъхурэ илъэс 76-рэ ирокъу.
Урысей журналист цIэрыIуэ Сванидзе Николай и ныбжьыр илъэс 62-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык пшэр техьэ-текIыу щыщытынущ. Хуабэр махуэм гра-дуси 6 — 8, жэщым градуси 2 — 3 щыхъунущ.
Мэлыжьыхьым и 3, блыщхьэ
Урысейм щагъэлъапIэ Геологым и махуэр
«Псы ткIуэпсыр — дыщэ налъэ пэлъытэщ» зыфIаща махуэшхуэр Тыркумэн Республикэм щагъэлъапIэ
1879 гъэм Софие Болгарием и къалащхьэу къалъытащ.
1904 гъэм Кавказ бригадэм хыхьэ Къэбэрдей сотняр къызэрагъэпэщащ.
1933 гъэм урыс хирург Вороной Юрий, дунейм щыяпэу, цIыхум и жьэжьейр хузэхъуэкIыным теухуа операцэ ищIащ.
1973 гъэм штрих-кодыр — сатууэ ящIар нэрылъагъу зыщI Iэмалыр — къагупсысащ.
Совет тхакIуэ, журналист, къэрал дамыгъэ куэд зыхуагъэфэща Нагибин Юрий къызэралъхурэ илъэс 97-рэ ирокъу.
Америкэм щыщ актёр, режиссёр, «Оскар» саугъэтыр тIэу зыхуагъэфэща Брандо Марлон къызэралъхурэ илъэс 93-рэ ирокъу.
Нэмыцэ политик, къэрал лэжьакIуэ цIэрыIуэ, ФРГ-м и канцлеру илъэс 16-кIэ щыта, Германие къэралитIыр зы хъужыным хэлIыфIыхьа Коль Гельмут и ныбжьыр илъэс 87-рэ ирокъу.
Актёр, УФ-м и цIыхубэ артист Носик Владимир и ныбжьыр илъэс 69-рэ ирокъу.
Америкэм щыщ актёр цIэрыIуэ, «Дыщэ глобус», «Эмми» саугъэтхэр зрата Болдуин Алек и ныбжьыр илъэс 59-рэ ирокъу.
УсакIуэ, Адыгэ Республикэм щэнхабзэмкIэ щIыхь зиIэ и лэжьакIуэ Къуий Щыхьымбий и ныбжьыр илъэс 54-рэ ирокъу.
Дунейм и щытыкIэнур
«pogoda.yandex.ru» сайтым зэритымкIэ, Налшык уэфIу щыщытынущ. Хуабэр махуэм градус 12 — 14, жэщым градуси 5 — 6 щыхъунущ.
